Valtiontalouden tarkastusviraston mukaan ministeri Anne Bernerin (kesk.) johtaman liikenne- ja viestintäministeriön toiminta ei kaikilta osin vastaa valtionyhtiöiden hyvää hallintotapaa, vaan omistajaohjauksesta vastaava ministeriö on puuttunut Finavian hallituksen toimintaan ”epäasianmukaisella tavalla”.

VTV:n mukaan ministeriö heikensi yhtiön johdon harkintavaltaa kieltäessään Finavian hallitusta nostamasta Finavian johdannaistappioihin liittyviä kanteita syksyllä 2015. Ministeriö ei raportin mukaan myöskään toimittanut yhtiön hallitukselle niitä asiantuntijalausuntoja, joissa ei puollettu riita-asian sopimista.

VTV korostaa, että valtio-omistajalla on tulkinnanvaraisissa asioissa laaja harkintavalta, mutta ministeriön menettelytapa on kuitenkin johtanut yhtiön ja valtio-omistajan vastuusuhteiden hämärtymiseen.

Finavia ja yhtiön hallitus puolestaan ovat raportin mukaan toimineet johdonmukaisesti johdannaistappioiden selvittämisessä.

Ministeriö kyseenalaistaa tarkastuksen johtopäätökset

Ministeri Berner kiistää VTV:n tarkastuksen johtopäätökset liikenne- ja viestintäministeriön lähettämässä tiedotteessa. Liikenne- ja viestintäministeriön mukaan omistajaohjaus ei ole puuttunut Finavian operatiivisiin asioihin epäsopivalla tavalla.

– Asiantuntijoilla ja ministeriöllä näyttää olleen erilainen käsitys kuin VTV:llä siitä, mitä valtio-omistajalta yhtiöiden hallinnointiohjeissa edellytetty aktiivisuus voi tarkoittaa, Berner sanoo tiedotteen mukaan.

Berner kertoo, että ministeriö käsitteli johdannaisasiaa VTV:n kanssa yhteistyössä myös syksyllä 2015, jolloin VTV vielä arvioi, että kanteista tehtävillä päätöksillä on liikkumavaraa.

Finavia teki vuosina 2009-2011 noin 34 miljoonan euron tappiot johdannaiskaupoilla. Finavian hallituksen puheenjohtaja Riitta Tiuraniemi jätti tehtävänsä viime vuoden lopulla hermostuttuaan ministeri Bernerin omistajaohjaukseen.

_* Päivitys 14:57, otsikko muutettu, otsikko ennen päivitystä: Tarkastuksessa kritiikkiä ministeri Bernerin Finavia-toimista: ”puuttunut yhtiön hallituksen toimintaan epäasianmukaisella tavalla” _